ሃ.ማ.ደ.ኤ-መበል 35 ዓመት

ሃማደኤ ካብ ዝምስረት ዋላኳ መበል 35 ዓመቱ ኣብ 2014 ይንበር በቲ ዝነበረን ካልእ ዓቢይ ዕማማት ግን ኣብ መዓልቱ ኪብዕል ኣይተኻእለን። ኮይኑ ግን ሕጂ ብዝዕበየ መደብ ኣብ ሙሉእ ዓለም ብኤርትራዊያን ብክብ ዝበለ ደረጃ ይብዕል ኣሎ። እዚ ከኣ ሓደ ዓቢይ ታሪክ ናይ ህዝቢ ኤሪትራ ኢዩ።

ሃማደኤ ኪምስረት ከሎ ማለት ኣብ ሕዳር 1979 ኣብ ኣራግ\* ኣብ ሳሕል ኮይኑ፡ ሽዑ ኣርባዕተ ወራራት ደርግ ተወዲኡ ሓሙሻይ ወራር ኣብ ሓምለ ዝተጀመረ ኣብ ሕዳር ከኣ ህ.ግ.ሓ.ኤ እቲ ጽፉፍ ምዝላቑ ወዲኡ ኣብ ኣኽራናት ሳሕል ዓሪዱ ቆዋሚ ግንባር ሰሪቱ፡ ሓይሉ ኣደልዲሉ ጸረ-መጥቃኦቲታት ዝጅምረሉ ዝነበረ ታሪኻዊ ዓመት ኢዩ ነይሩ። ኣብዚ እዋንዚ ቀጻሊ መጥቃዕቲ ብጸላኢ ይኹን ብኣና ዝካየደሉዝነበረ ወቕቲ፡ ደቀንስትዮ ኤሪትራውያን ካብ ዝተፈላለየ ክፍለ-ዓለማት ናብታ ሓራ መሬት ሳሕል ታሪኻዊ ማሕበር ኪምስርታ መጺኤን ሽዑ ካብ ኩወት ካብ ስዑዲ ካብ በይሩት ካብ ኤውሮጳ ካብ ዝተፈላለያ ሃገራት ካብ ኢጣልያ ካብ ኣመሪካ ካብ ኣፍሪካ ካብ ውሽጢ መስመር ጸላኢ ከምእውን ካብ ግንባራት ተኣካባ። እቲ ጉባኤ ሎሚ ኪጅመር ኢዩ ይባሃል ጸኒሑ ከኣ ጽባሕ ይበሃል ነይሩ ከምኡ እንዳበለ ገለ መዓልታት ንኪጅመር ወሲዱ እቲ ምኽንያት ኣብቲ እዋን እቲ ኣብ ግንባራት ሓያል ኩነታት ይካየድ ስለ ዝነበረ ኢዩ፡ ነፈርቲ ኩናት እውን ብቀጻሊ ዝዝንብያሉ ህመት ኢዩ ነይሩ። ኾይኑ ግን መዓልቲ ኣኺሉ ኣብታ እዋን እቲ ከኣ ኩነታት ኣየር ጹቡቕ ግም ዝመልኦ ኮይኑ ከምኡውን ማይ ጢፍጢፍ ዝብለሉ ስለ ዝነበረ ግመ ከኣ ከም ጸረ ነፈርቲ ስለ ዝኾነ ነተን ዝዝንብያ ዝነበራ ነፈርቲ ድልየተን ኪገብራ ዕድል ኣይሃበንን፡ እታ ጉባኤ ዝተካየደትላ ኣዳራሽ ብቆጽለመጽሊ ኣግራብን ዝተመሳሰለት ኮይና ሓጻር ዳርጋ ድንን ኢልካ ኢኻ ትኣትዋ፡ ነፈርቲ ኩናት ከይርእእዮኦ ዓቢይ ዳስ ኪትሰርሕ ኩነታት ኣየፈቅድን ኢዩ ነይሩ። ኮይኑ ግን ደቀንስትዮ ኤሪትራውያን ነቲ ዝነበረ ኩሉ ኩነታት ተጻዊረን ጉባኤን ብጽፈት ኣካይደን ብሕዳር 24 1979 ከኣ ታሪኻዊ ማሕበረን መስሪተን። ንገለ ካብ እተን ካብ ወጻኢ መጺኤን ዝተሳተፋ ናብቲ ዝመጸኦ ኪምለሳ ከለው ብዙሕ ጸገማት ኣጋጥምወን ኢዩ፡ ፓስፖርተን ናይ ኢትዮጵያ ብምንባሩ፡ ነዚ ግን ከም ጸገም ከይሓሰብኦ ዋላኳ ኣዋርሕ ይውሰደለን መደበን ገይረን ተመሊሰን ገሊኤን ተሰሊፈን። ታሪክ ሰሪሐን ናብ ዝደለዮኦ ተመሊሰን። ኪምስረት ከሎ ቀሊል ኣይነበረን። ታርኽ ግን ተሰሪሑ።

እዚ ማሕበር እዚ ኣስተዋጽእኡ ኣብ ሰውራ ዓቢይ ግደ ነይሩዎ ኢዩ፡ ከምቲ ንፈልጦ 30% ካብ ተጋደልቲ ደቀንስትዮ ከምዝነበራ፡ ምስቲ ናተን ባህሪ ከኣ ብዙሕ ነገራት ነይሩ ኢዩ ንዐኣን ዘድሊ፡ ማለት ከም ናይ ንጽህና መንዲል ኮይኑ ከኣ ብማሕበር ስለ ተወደባ ንተጋደልቲ ሓደ ዓቢይ ፍታሕ ከምዘምጽኣ ዝዝከር ኢዩ ካልእ እዉን ብዙሕ ኣበርኩቶ ገይረን ኢየን፡ ኣብ ግዜ ሰውራ ይኹን ድሕሪ ናጽነትውን ማሕበረን ናቱ ቅዋም መሪሕነት ሃሊዩዎ ኣብ ትምህርቲ ኣብ ሕክምና ኣብ ስራሕ ኣብ ማሕበርዊ ጉዳያት ..ወዘተ መሰለን ንኪረኽባ ተቓሊሰን ይቃለሳ ከኣ ኣለዋ። መሰለን ብሓይለንን ብቃልሲን ኢየን ረኺበነኦ፡ ዋላ ሓደ ዝለገሰለን የለን።

ኤርትራውያን ደቀንስትዮ እንቋዕ ኣብ መበል 35 ዓመት ኣብጸሓክን፡ እቲ ቃልሲ ገነ ኢዩ ዘሎ፡ ሕጂውን ከም ቀደምክን ዝያዳ ተወዲብክን ሓይልክን ንመሰልክን ኣብ መትከልክን ረጊጽክን ጸኒዕክን ኪትምክታ ጽቡቕ ዕድል ይምነየልክን፡ መንእሰያት ደቀንስትዮ ከኣ ካብ ኣደታትክን ውርሻ ውረሳ።

ዓወት ንሓፋሽ

ኣስመላሽ ገብረመድህን

03-04-15

…………………………………………………………………………………………………………..

* ኣራግ- ኣብ ጫፍ ሰሜን ኤሪትራ ዶብ ሱዳን ኣብ ሳሕል እትርከብ ኮይና፡ ከተማ ኣይነበረትን ግን ደጀን ኮይና ክፍልታት ቁጠባ ፡ ፖሎቲካዊ ቤት-ጽሕፈት፡ ወተሃደራዊ ቤት-ጽሕፈት፡ ሓለዋ ሰውራ፡ ፖሎቲካዊ ምንቕቓሕ\_ጽሕፈት ..ወዘተ ዝነበራሉ ኮይና እቲ ዓቢይ ወይ ሱፐር ሃይወይ ካብ ናቕፋ ናብ ሱዳን ዝሓልፈሉ ኣብ እግሪ ጎቦ ኣራግ ዝተመስረተት መዓስከር ኢያ ነይራ፡ ግንባር ማራት ካብኡ ሩሑቕ ኣይነበረን